Erru er gêr en-dro en em stalias ouzh taol evit debriñ lein. Sioul e oa tro-dro d'an ti, ne veze klevet nemet richan al laboused. Met a-daol-trumm, petra an diaoul a glevas ! DAO !  « Un taol fuzuilh ! » emezañ  dezhañ e unan. Koulskoude ne oa ket aotreet an dud da chaseal c'hoazh. Hag ouzhpenn-se e soñje dezhañ e oa ar paoñ-se o tont eus ar c'harrdi. Setu eñ pennfollet da redek betek an nor da vont er c'harrdi. Digeriñ a reas anezhi. Ha petra 'welas ? Ur roudennad takennoù ruz-mouk a-dreuz ar sal. GWAD ! Deuet e oa disliv-holl o welet an takennoù-se, tomm e oa dezhañ ha dianalet-krenn e oa. Ur c'hwez iskis a oa er sal, ur c'hwez dous ha trenk, mesk-ha-mesk gant c'hwez kozh ha yen ar c'harrdi. Ne oa ket Nikolaz en e aez. Poan-benn ha poan-gof spontus en doa. Tomm e oa dezhañ, ha rivet e oa ivez war un dro. Ne grede ket teurel ur sell ken en diabarzh. Aon en doa e lammfe an torfedour warnañ pe un den hanter-varv, marteze. Diskregiñ a reas ar pellgomzer ha gervel an archerien buan-ha-buan da gentañ, hag e holl amezeien da zont d'e sikour. Mimi ar Vout (evel ma veze graet anezhi), a zegouezhas da gentañ he bigoudi en he blev c'hoazh hag he sae-gibellat warni nemetken. War he lerc'h edo Chan Prigent ha Sisil (den ne oueze peseurt anv familh he doa ar vaouez-se, met, trawalc'h lavaret Sisil evit bezañ komprenet). An teir c'homer a oa degouezhet da gentañ, evel-just. E gwirionez, n'eo ket anezho en doa Nikolaz ezhomm ar muiañ. Eüruzamant e tegouezhas e donton Evarzeg ur frapadig amzer war-lerc'h asambles gant an archerien. Kontet e voe d'an archerien an istor gant Nikolaz.